CELEX: 32004R1712
Language: mt
Date: 2004-09-30 00:00:00
Title: Regolament tal-Kummissjoni (KE) Nru 1712/2004 tat- 30 ta' Settembru 2004 li jniżżel miżuri transitorji li jirriżultaw mill-adozzjoni ta' miżuri awtonomi u transizzjonali li jikkonċernaw l-esportazzjoni lejn il-Bulgarija ta' ċerti prodotti agrikoli proċessati

5.7.2006   
            
            
               MT
            
            
               Il-Ġurnal Uffiċjali ta' l-Unjoni Ewropea
            
            
               220
            
         REGOLAMENT TAL-KUMMISSJONI (KE) Nru 1712/2004
   tat-30 ta' Settembru 2004
   li jniżżel miżuri transitorji li jirriżultaw mill-adozzjoni ta' miżuri awtonomi u transizzjonali li jikkonċernaw l-esportazzjoni lejn il-Bulgarija ta' ċerti prodotti agrikoli proċessati
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 3448/93 tas-6 ta' Diċembru 1993 li jniżżel l-arranġamenti tal-kummerċ applikabbli għal ċerti oġġetti li jirriżultaw mill-ipproċessar ta' prodotti agrikoli (1), u b'mod partikolari l-Artikolu 8(3) tiegħu,
   Billi:
   
               (1)
            
            
               Il-Komunità reċentement ikkonkludiet ftehim ta' kummerċ għall-prodotti agrikoli proċessati mal-Bulgarija bħala preparazzjoni għall-adeżjoni tagħha fil-Komunità. Dan il-ftehim isemmi konċessjonijiet li jinvolvu min-naħa tal-Komunità l-abolizzjoni tar-rimborżi ta' l-esportazzjoni fuq ċerti prodotti agrikoli proċessati.
            
         
               (2)
            
            
               Ir-Regolament tal-Kunsill (KE) Nru.../2004 ta'…. 2004 li jadotta miżuri awtonomi u transizzjonali li jikkonċernaw l-importazzjoni ta' ċerti prodotti agrikoli proċessati li joriġinaw fil-Bulgarija u l-esportazzjoni ta' ċerti prodotti agrikoli proċessati lejn il-Bulgarija (2) jsemmi fuq bażi awtonoma l-abolizzjoni tar-rimborżi fuq prodotti agrikoli proċessati mhux elenkati fl-Anness I tat-Trattat meta esportati lejn il-Bulgarija, mill-[1 ta' --- 2004].
            
         
               (3)
            
            
               Bi tpattija għall-abolizzjoni tar-rimborżi ta' l-esportazzjoni kif imniżżel fir-Regolament (KE) Nru…/2004, l-awtoritajiet Bulgari aċċettaw li jagħtu arranġamenti reċiproċi preferenzjali ta' importazzjoni għal oġġetti importati fit-territorju tagħhom jekk l-oġġetti konċernati jkunu akkumpanjati b'kopja tad-dikjarazzjoni ta' l-esportazzjoni li jkun fiha aċċenn speċjali li jindika li m'humiex eleġibbli għall-ħlas tar-rimborż ta' l-esportazzjoni. Ir-rata sħiħa tad-dazju għandha tapplika fin-nuqqas ta' din id-dokumentazzjoni.
            
         
               (4)
            
            
               Bid-dħul fis-seħħ tar-Regolament (KE) Nru 1676/2004, l-oġġetti li għalihom l-operaturi jkunu applikaw għal ċertifikati ta' rimborż skond ir-Regolament tal-Kummissjoni (KE) Nru 1520/2000 tat-13 ta' Lulju 2000 li jniżżel regoli dettaljati komuni għall-applikazzjoni tas-sistema ta' l-għoti tar-rimborż ta' l-esportazzjoni fuq ċerti prodotti agrikoli esportati f'forma ta' oġġetti mhux koperti bl-Anness I tat-Trattat, u l-kriterji għall-iffissar ta' l-ammont ta' dawn ir-rimborżi (3) mhux se jkunu iktar eleġibbli għar-rimborż meta jkunu esportati lejn il-Bulgarija.
            
         
               (5)
            
            
               Tnaqqis taċ-ċertifikati ta' rimborż u rinunzja pro-rata tas-sigurtà korrispondenti għandha tkun permessa meta l-operaturi juru għas-sodisfazzjon ta' l-awtorità nazzjonali kompetenti li t-talbiet tagħhom għar-rimborż ġew effettwati bid-dħul fis-seħħ tar-Regolament (KE) Nr 1676/2004. Meta tevalwa talbiet għat-tnaqqis ta' l-ammont taċ-ċertifikat ta' rimborż u għar-rinunzja proporzjonali tas-sigurtà rilevanti, l-awtorità nazzjonali kompetenti għandha, f'każi ta' dubju, tikkunsidra b'mod partikolari d-dokumenti msemmija f'Artikolu 1(2) tar-Regolament tal-Kunsill (KEE) Nru 4045/89 tal-21 ta' Diċembru 1989 dwar l-iskrutinju mill-iStati Membri ta' transazzjonijiet li jiffurmaw parti mis-sistema ta' finanzjar mit-Taqsima ta' Garanzija tal-Fond Ewropew ta' Gwida u Garanzija fl-Agrikolatura u li jħassar id-Direttiva 77/435/KEE (4) mingħajr preġudizzju għall-applikazzjoni tad-disposizzjonijiet l-oħra ta' dak ir-Regolament.
            
         
               (6)
            
            
               Għal raġunijiet amministrattivi huwa xieraq li jissemma' li t-talbiet għat-tnaqqis ta' l-ammont taċ-ċertifikat ta' rimborż u tar-rinunzja tas-sigurtà għandhom isiru fi ħdan perijodu qasir u li l-ammonti li għalihom ikun ġie aċċettat xi tnaqqis għandhom ikunu notifikati lill-Kummissjoni fi żmien biżżejjed għall-inklużjoni tagħhom fl-iffissar ta' l-ammont li għalih iċ-ċertifikati ta' rimborż għall-użu mill-1 ta' Diċembru 2004 għandhom jinħarġu, skond ir-Regolament (KE) Nru 1520/2000.
            
         
               (7)
            
            
               Peress li l-miżuri awtonomi u transizzjonali mniżżla fir-Regolament (KE) Nru 1676/2004 se jidħlu fis-seħħ fl-1 ta' Diċembru 2004] dan ir-Regolament għandu jidħol fis-seħħ l-għada tal-pubblikazzjoni tiegħu.
            
         
               (8)
            
            
               Il-miżuri msemmija f'dan ir-Regolament huma skond l-opinjoni tal-Kumitat ta' Amministrazzjoni dwar il-mistoqsijiet orizzonatali li jikkonċernaw il-kummerċ ta' prodotti agrikoli proċessati mhux elenkati fl-Anness I tat-Trattat,
            
         ADOTTAT DAN IR-REGOLAMENT:
   Artikolu 1
   Oġġetti li fir-rigward tagħhom ir-rimborżi ta' l-esportazzjoni ġew aboliti bir-Regolament (KE) Nru…/2004 għandhom ikunu importati mingħajr dazji, mingħajr dazji fi ħdan il-kwoti, jew b'rati mnaqqsa ta' dazji fil-Bulgarija jekk l-oġġetti konċernati jkunu akkumpanjati b'kopja mimlija tad-dikjarazzjoni ta' esportazzjoni b'dan li ġej fil-Kaxxa 44:
   “Rimborż ta' l-Esportazzjoni: 0 EUR/Regolament (KE) Nru 1676/2004”.
   Artikolu 2
   1.   Ċertifikati ta' rimborż maħruġa skond ir-Regolament (KE) Nru 1520/2000 fir-rigward ta' esportazzjonijiet ta' oġġetti li għalihom ir-rimborżi ta' l-esportazzjoni ġew aboliti bir-Regolament (KE) Nru 1676/2004 jistgħu, fuq talba tal-parti interessata, jitnaqqsu taħt il-kondizzjonijiet imsemmija f'paragrafu 2 ta' dan l-artikolu.
   2.   Biex ikunu eleġibbli għat-tnaqqis ta' l-ammont taċ-ċertifikat ta' rimborż, iċ-ċertifikati msemmija f'paragrafu 1 wieħed għandu jkun applika għalihom qabel id-data tad-dħul fis-seħħ tar-Regolament (KE) Nru 1676/2004 u l-perijodu ta' validità tagħhom għandu jkun jiskadi wara t-30 ta' Settembru 2004.
   3.   Iċ-ċertifikat għandu jitnaqqas bl-ammont li għalih il-parti interessata ma tkunx tista' titlob rimborż ta' esportazzjoni wara d-dħul fis-seħħ tar-Regolament (KE) Nru 1676/2004, kif muri għas-sodisfazzjon ta' l-awtorità nazzjonali kompetenti.
   Fil-valutazzjoni tagħhom l-awtoritajiet kompetenti għandhom, f'każi ta' dubji, jikkunsidraw b'mod partikolari d-dokumenti kummerċjali msemmija f'Artikolu 1(2) tar-Regolament (KEE) Nru 4045/89.
   4.   Is-sigurtà rilevanti għandha tkun rinunzjata b'mod proporzjonali mat-tnaqqis konċernat.
   Artikolu 3
   1.   Biex tkun eleġibbli għall-konsiderazzjoni ta' Artikolu 2, l-awtorità nazzjonali kompetenti għandha tirċievi t-talbiet sas-7 ta' Novembru 2004, l-iktar tard.
   2.   L-iStati Membri għandhom javżaw lill-Kummissjoni mhux iktar tard mill-14 ta' Novembru 2004 bl-ammonti li għalihom ġie aċċettat it-tnaqqis skond l-Artikolu 2(3) ta' dan ir-Regolament. L-ammonti notifikati għandhom ikunu kkunsidrati fl-iffissar ta' l-ammonti li għalihom ċertifikati ta' rimborż għall-użu qabel l-1 ta' Diċembru 2004 jistgħu jinħarġu.
   Artikolu 4
   Dan ir-Regolament għandu jidħol fis-seħħ fit-[tielet] jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
   
      Dan ir-Regolament għandu jorbot fl-intier tiegħu u jkun applikabbli direttament fl-iStati Membri kollha.
      Magħmul fi Brussel, nhar it-30 ta' Settembru 2004.
      
         
            Għall-Kummissjoni
         
         Olli REHN
         
            Membru tal-Kummissjoni
         
      
   
   
      (1)  ĠU L 318, 20.12.1993, p. 18. Ir-Regolament kif emendat l-aħħar bir-Regolament (KE) Nru 2580/2000 (ĠU L 298, 25.11.2000, p. 5).
   
      (2)  ĠU L…, p.
   
      (3)  ĠU L 177, 15.7.2000, p. 1. Ir-Regolament kif emendat l-aħħar bir-Regolament (KE) Nru 886/2004 (ĠU L 168, 1.5.2004, p. 14).
   
      (4)  ĠU L 388, 30.12.1989, p. 18. Ir-Regolament kif emendat l-aħħar bir-Regolament (KE) Nru 2154/2002 (ĠU L 328, 5.12.2002, p. 4.).